بسر بن سعید

بسر بن سعید تابعین میں سے تھے۔100ھ میں آپ نے وفات پائی۔

نام ونسب 
بسر نام،والد کا نام سعید تھا،حضرمیوں کے غلام تھے،مدینۃ الرسول میں بنی حدیلہ کے محلہ میں رہتے تھے۔زہد وورع کے اعتبار سے مدینہ کے ممتاز بزرگوں میں سے تھے۔

فضل وکمال 
علمی اعتبار سے ان کا شمار علمائے ربانیین میں تھا،حافظ ذہبی لکھتے ہیں:
یسر بن سعید العالم الربانی المجاب الدعوۃ احد التابعین
 حدیث رسول کی معتدبہ تعداد ان کے حافظہ میں محفوظ تھی،ابن سعد لکھتے ہیں :کان ثقۃ کثیر ۔

الحدیث 
 حدیث میں وہ حضرت سعد بن ابی وقاص ،زید بن ثابتؓ ،عبداللہ بنؓ عمر اور سعید بن مالک جیسے اجلہ صحابہ سے فیضیاب ہوئے تھے اورسالم ابو لنصر بکر بن الاشج ،محمد بن ابراہیم یعقوب بن اشج، ابو سلمہ بن عبدالرحمن اور یزید بن خصیفہ وغیرہ ان کے خوشہ چینیوں میں تھے۔

زہد وورع 
ان کے دستارِ فضیلت کا نمایاں طرہ زہد و ورع تھا۔ ابن سعد لکھتے ہیں کان بسر من العباد المنقطعین واھل الزھد فی الدنیا  ابن عماد حنبلی لکھتے ہیں بسر بن سعید المدنی الزھد العابد المجاب الدعوۃ

حضرت عمر بن عبد العزیز پر اثر 
ان کے زہد و ورع کے بڑے بڑے تقیاء اور صلحائے امت معترف تھے،حضرت عمر بن عبد العزیز جیسے بزرگ انہیں تمام اہل مدینہ سے افضل سمجھتے تھے۔ ایک مرتبہ ولید بن عبد الملک نے ان سے پوچھا کہ اہل مدینہ میں سب سے افضل کون ہے، فرمایا بنی حضرمی کا غلام بسر۔

وفات 
100ھ میں مدینۃ الرسول میں وفات پائی،انتقال کے وقت اٹھیتر 78 سال کی عمر تھی زہد کا یہ عالم تھا کہ مرتے وقت کفن تک نہ چھوڑا، اسی زمانہ میں عبدالملک کے لڑکے عبداللہ کا انتقال ہوا تھا اس نے اسی مد سونا چھوڑا،حضرت عمر بن عبدالعزیزؓ نے اس تفاوت راہ پر فرمایا کہ اگر دونوں کے جانے کی جگہ ایک ہوتی تو میں دنیا میں عبداللہ کی جیسی عیش وآرام کی زندگی پسند کرتا اس تعریض پر عبداللہ کے بھائی مسلمہ نے کہا امیر المومنین آپ نے اپنے خاندان پر چوٹ کی ،فرمایا میں صاحب فضل کی فضیلت کا ذکر نہیں چھوڑ سکتا۔

حوالہ جات